Det er en sjældenhed, at der kommer en jumbojet til Aalborg, men klokken 18.00 tirsdag lander et kæmpe cargofly af typen Boeing 747-400F fra luftfartsselskabet Atlas Air i Aalborg Lufthavn. Planen var, at den enorme flyvemaskine skulle lande ved 14-tiden, men det er altså forsinket. - Planen er at jumbojetten, der ankommer fra Kenya via England, umiddelbart efter landingen skal lastes med materiel til opbygning af en basecamp i forbindelse med en forestående fredsbevarende FN-mission i Mali, oplyser seniorsergent Jesper Balle i Flyvevåbnet, til TV2/Nord. I fragtrummet har flyet plads til 30 paller, der hver måler 244x318 centimeter, og det kan flyve over 14.000 kilometer med maksimal last. Spændet fra vinge til vinge er lige godt 64 meter. Ifølge seniorsergent Jesper Balle er det syv år siden, der sidst landede en jumbojet i Aalborg Lufthavn.

Referat:
Kæmpe fragtfly skal lastes med militært udstyr til lejr i det afrikanske land Mali.